**חׇטֹף חֹטַף לָנוּ נַעַר**

**בועז פיין**

חׇטֹף חֹטַף לָנוּ נַעַר

אַדְמוֹנִי עִם יְפֵה עֵינַיִם.

חַיָּה רָעָה גְּנַבְתָּהוּ

כולה בַּרְזֶל וְקרן שִׁנַּיִם.

הִתְגַּיַּסְתִּי, הִתְגַּיַּסְנוּ

לָבַשְׁנוּ מַדִּים, אָמַרְנוּ הִנְנוּ.

שְׁמַע יִשְׂרָאֵל,

מִיָּדִי תְּבַקְשֶׁנּוּ,

אָנֹכִי אַעֲרֵבֵנוּ,

וְעַתָּה, אֵיךְ אֶעֱלֶה אֶל אָבִי וְהַנַּעַר אֵינֶנּוּ.

נַעֲרָה קְטַנָּה חוֹלְלָה בַּכְּרָמִים כְּפֵיָה,

עָלָה עֲמָלֵק, וָיִשְׁבְּ שְׁבִי שִׁבְיָהּ.

נִלְחַמְנוּ בָּאָרֶץ מְלֵאָה חָמָס,

לָקַחְנוּ חַיִּים, גָּבִינוּ מַס,

שָׁבַרְנוּ עֻזָּם לְמִכְנַע וּלְמִרְמָס.

אָמַרְנוּ

אֲנָא ה', תְּנָה, נְשִׂיבֶנהּ,

וְעַתָּה

אֵיךְ אָשׁוּב לְבֵיתִי וְהַנַּעֲרָה אֵינֶנָּה.

אִישׁ נִלְקַח מֵאִשְׁתּוֹ, יַלְדֵיהֶם,

חִפַּשְׂנוּ, חֵרַפְנוּ, לַהֲשִׁיבוֹ אֲלֵיהֶם.

אָבִי, אָבִי רֶכֶב יִשְׂרָאֵל וּפָרָשָׁיו,

רֹאשִׁי, רֹאשִׁי, אֶתְּנָה תַּחְתָּיו.

אָמַרְנוּ

נַחְפְּשָׂה, נִמְצָאֵנוּ,

וְעַתָּה

מָה אֹמַר לִילָדָיו וַאֲבִיהֶם אֵינֶנּוּ.

רִבּוֹנוֹ שֶׁל עוֹלָם,

נְקֹם נִקְמָתֵנוּ, נְקֹם שְׁפֹךְ דָּמָם,

הֱשִׁיבָהּ בָּנֶיךָ מֵאֶרֶץ שִׁבְיָם.

אֱסֹף נִדָּחֶיךָ, קַבֵּץ פְּזוּרֶיךָ,

הַעַלֵם לְמָקוֹם אֶחָד - בְּחִירָתֵךְ.

הַרְאֵה אֶת יָדְךָ הַגְּדוֹלָה,

בְּיָד חֲזָקָה, בִּזְרוֹעַ נְטוּיָה,

בְּאוֹתוֹת וּבְמוֹפְתִים,

בְּקוֹמְמִיּוּת הַבָּתִּים,

וְיֹאמַר כָּל אֲשֶׁר בְּאַפּוֹ נְשָׁמָה,

כָּל אֲשֶׁר יֵרָאֶה הַתְּקוּמָה,

ה' אֱלֹהֵי יִשְׂרָאֵל מָלַךְ,

וּמַלְכוּתוֹ בַּכֹּל מָשָׁלָה.